感髪白
作者：呂陶
朝代：宋

paragraphs: 少年事辛勤，老大涉憂患。
撫時感零落，髪白亦已慣。
每思初白時，黑者尚千萬。
晨梳滿一握，中有素絲間。
及其白已甚，色勢頗滋蔓。
種種漸無幾，星星忽大半。
常情惡衰颯，不欲姿容變。
持鑷屢剪摘，煮藥勤點換。
久之反自笑，遂事固不諫。
萬物入形器，盛衰有期限。
葩英乘春芳，凋滅向秋晚。
人生止百歳，稚耋如早晏。
光陰白駒走，安得常總丱。
形骸任驅役，膂力資治辦。
其間得與喪，大率皆夢幻。
既老遂休佚，萬熊無足盼。
方當齊椿菌，未暇語鵬鷃。
霜雪華滿頭，長吟又何怨。